Ingrid Syrstad Engen

Ingrid Syrstad Engen (født 29. april 1998 i Melhus) er en norsk fotballspiller som spiller for Barcelona og det norske landslaget. 
Engen startet fotballkarrieren i de lokale klubbene Melhus idrettslag og Gimse idrettslag. I løpet av tenårene utviste hun et særegent fotballtalent og som seniorspiller har hun representert Trondheims-Ørn, LSK Kvinner, VfL Wolfsburg og FC Barcelona.
Hun ble rangert som nummer 72 på listen over de tusen beste idrettsutøverne i Trøndelag i avisa Nidaros sin kåring i 2022.


== Klubbkarriere ==


=== Trondheims-Ørn (2014–2017) ===
Syrstad Engen gikk til Trondheims-Ørn i 2014 og debuterte i Toppserien i oktober 2014.. Trondheims-Ørn kom på åttendeplass i Toppserien 2014 og 2015, sjuendeplass i Toppserien 2016 og åttendeplass i Toppserien 2017. Hun fikk med seg én cupfinale, i Cupfinalen 2014 der de tapte for LSK Kvinner. Hun endte opp med sju mål på 80 kamper for Trondheims-Ørn for hun forlot klubben etter 2017-sesongen.


=== LSK Kvinner (2018–2019) ===
I november 2017 signerte hun for LSK Kvinner. Hun scoret ett mål i debuten for LSK den 24. mars 2018, der LSK vant 5-0. LSK vant både Toppserien 2018 og NM i fotball for kvinner 2018.


=== VfL Wolfsburg (2019–2021) ===
Hun signerte en 2,5 års avtale med bundesligaklubben VfL Wolfsburg i desember 2018, hvor hun ble lånt tilbake til LSK Kvinner frem til sommeren 2019. Den tyske klubben hadde fulgt Engen tett over flere år før overgangen. I Wolfsburg ble hun lagvenninne med blant andre Caroline Graham Hansen og Kristine Minde. De vant Bundesligaen i sesongen 2019/20, for fjerde år på rad, og var dermed kvalifisert for Mesterligaen 2020/21. 
I Mesterligaen 2019/20 scoret hun to mål, begge i kvartfinalen mot Glasgow City F.C. der de vant 9-1. Wolfburg spilte seg fram til finalen, men tapte der 1-3 for Lyon.


=== FC Barcelona (2021–) ===
I juli 2021 signerte hun en toårskontrakt med regjerende trippelmester Barcelona.


== Landslagskarriere ==
Syrstad Engen har landslagskamper for J16, J17, J19, U23 og det norske A-landslaget.
Hennes første A-landskamp kom i februar 2018, da Norge tapte 3-4 for Australia i Algarve Cup 2018. To dager senere scoret hun sitt første mål for A-landslaget, da hun scoret mot Kina i samme turnering. Hun utmerket seg fort på A-landslaget og landslagssjef Martin Sjögren uttalte at hun allerede var en spiller av internasjonal klasse etter sine første samlinger.Hun scoret i kvalifiseringen til VM 2019, i kampen mot Nederland, og bidro dermed til at Norge vant Gruppe 3 og ble direkte kvalifisert til VM. Hun var i den norske troppen til VM i Frankrike 2019, og scoret et av målene i straffesparkkonkurransen mot Australia i 16-delsfinalen der Norge gikk videre. Norge tapte derimot kvartfinalen mot England. Hun var med å vinne Algarve Cup 2019, etter å ha vunnet 3-0 over Polen i finalen.
Syrstad Engen ble tatt ut i den norske troppen til EM i England 2022.


== Meritter ==


==== Med LSK Kvinner ====
Toppserien: 2018, 2019
Norgesmesterskapet: 2018


==== Med Wolfsburg ====
Frauen-Bundesliga: 2019–2020
DFB-Pokal: 2019–2020; 2020–2021Med Barcelona

Primera División: 2021–2022
Supercopa de España Femenina: 2021–2022


==== Med Norge ====
Algarve Cup: 2019


== Referanser ==


== Eksterne lenker ==
(en) Ingrid Syrstad Engen – FIFA 
(en) Ingrid Syrstad Engen – UEFA 
(en) Ingrid Syrstad Engen – WorldFootball.net 
(en) Ingrid Syrstad Engen – Soccerway 
(de) Ingrid Syrstad Engen – Tysklands fotballforbund 
(de) Ingrid Syrstad Engen – Tysklands fotballforbund 
(no) Ingrid Syrstad Engen – Norges Fotballforbund 
(de) Ingrid Syrstad Engen – Soccerdonna 
(en) Ingrid Syrstad Engen – FBref